Predkladacia správa

Iniciatívny materiál “Informácia o aktualizovanej koncepcii výstavby a rekonštrukcie hraničných priechodov pre jednotlivé úseky štátnych hraníc Slovenskej republiky” vychádza z koncepcie výstavby a rekonštrukcie colných priechodov na štátnych hraniciach, vypracovanej na základe uznesenia vlády Slovenskej republiky č. 335 zo dňa 25.5.1993.

Potreba aktualizácie koncepcie je v súlade so záujmami Slovenskej republiky, s ohľadom na nevyhnutnosť prípravy na vstup Slovenskej republiky do Európskej únie.
	
Cieľom predkladaného materiálu je stanoviť investičné akcie, týkajúce sa zabezpečenia hraničných úsekov Slovenskej republiky, ktorých nevyhnutnosť realizácie vyplynula z medzinárodných dohôd, stratégie a bezpečnosti Slovenskej republiky, z uznesení vlády Slovenskej republiky, ako aj záverov rokovaní zmiešaných medzirezortných komisií.
	
Predkladaný materiál je rozčlenený podľa jednotlivých úsekov štátnych hraníc Slovenskej republiky, a to štátna hranica s Českou republikou, Maďarskou republikou, Rakúskou republikou, Ukrajinou a Poľskou republikou, s uvedením stavieb, ktoré boli od schválenia koncepcie v roku 1993 dokončené, stavieb, ktoré sa v súčasnosti dokončujú a zároveň obsahuje stavby navrhnuté na výstavbu, dostavbu a rekonštrukciu. Aktualizácia koncepcie je navrhnutá ako racionálny variant, pri zachovaní reciprocity so susednými štátmi ohľadom počtu umiestňovania cestných hraničných priechodov na jednotlivých úsekoch štátnych hraníc Slovenskej republiky. Zároveň bližšie špecifikuje súčasný stav jednotlivých stavieb ako i dopĺňa návrh rekonštrukcií a výstavby nových cestných hraničných priechodov, ktoré doteraz neboli schválené uzneseniami vlády Slovenskej republiky, ale ich realizáciu a opodstatnenosť určovali a určujú medzivládne dohody.
	
	Na základe splnomocnenia ministra financií Slovenskej republiky vytvorilo Colné riaditeľstvo Slovenskej republiky zmiešanú medzirezortnú komisiu, pozostávajúcu z odborníkov na problematiku zriaďovania, otvárania a zmien prijatých koncepcií  hraničných priechodov z hľadiska kompetencii im vyplývajúcich. V prípade zmeny účelu, charakteru, prevádzkovania alebo zmeny pri výstavbe alebo rušení cestného hraničného priechodu s ktorýmkoľvek susedným štátom, musí byť táto medzirezortná komisia zvolaná, s cieľom zaujatia spoločného stanoviska a následného vyvolania spoločného rokovania s dotknutým susedným štátom. Predkladaný materiál je upravený v súlade so závermi tejto zmiešanej medzirezortnej komisie.
	Zároveň boli požiadaní kompetentní zástupcovia výkonu služby susedných štátov o poskytnutie stanovísk k otázke nevyhnutnosti výstavby cestných hraničných priechodov na spoločnej štátnej hranici vzhľadom na predpokladaný termín vstupu do Európskej únie, s osobitným zreteľom na tie hraničné priechody, ktoré vychádzajú predchádzajúcich dohôd a ich výstavbu má zabezpečovať slovenská strana. Ich stanoviská sú zapracované do predkladaného materiálu a výrazne zasiahli do návrhu aktualizácie koncepcie. 

	V predkladanom materiáli nebola vyhotovená doložka finančných, ekonomických, environmentálnych vplyvov a vplyvov na zamestnanosť v súlade s Metodickým pokynom na prípravu a predkladanie materiálov na rokovanie vlády SR.